กลัวปปช.ไม่เก็บภาษีทักษิณ ขรก.สรรพากรปัดกันชุลมุน
สรรพากรปัดกันวุ่น ไม่เก็บภาษีหุ้นทักษิณ 1.2 หมื่นล้านบาท
16 มี.ค. 2555

สรรพากรปัดกันวุ่น ไม่เก็บภาษีหุ้นทักษิณ 1.2 หมื่นล้านบาท
นายสาธิต รังคสิริ อธิบดีกรมสรรพากร กล่าวว่า ได้รับหนังสือร้องเรียนจาก สส.พรรคประชาธิปัตย์ (ปชป.) ที่ให้กรมสรรพากรดำเนินการเก็บภาษีหุ้นจาก พ.ต.ท.ทักษิณ ชินวัตร อดีตนายกรัฐมนตรี จำนวน 1.2 หมื่นล้านบาทแล้ว หลังจากที่ก่อนหน้านี้สรรพากรมีความเห็นว่า หลังจากที่มีคำพิพากษาของศาลภาษีและศาลฎีกาแผนกคดีอาญาของผู้ดำรงตำแหน่งทางการเมือง ตัดสินว่า นายพานทองแท้ และ น.ส.พินทองทา ชินวัตร ไม่ได้เป็นเจ้าของหุ้น โดย พ.ต.ท.ทักษิณ เป็นเจ้าของหุ้น แต่เป็นการขายในตลาดหลักทรัพย์ก็ไม่ต้องเสียภาษี
อธิบดีกรมสรรพากร กล่าวว่า การไม่เก็บภาษีหุ้นจาก พ.ต.ท.ทักษิณ ได้หารือกับอัยการและคณะกรรมการวินิจฉัยภาษีของกระทรวงการคลัง ซึ่งเห็นตรงกันหมดว่าไม่ต้องเก็บภาษีจากอดีตนายกฯ
“การเก็บภาษีหุ้น พ.ต.ท.ทักษิณ จบไปตั้งแต่ศาลฎีกามีคำตัดสินยึดทรัพย์จำนวนหลายหมื่นล้านบาทไปแล้ว กรมสรรพากรไม่ควรไปเก็บภาษีจำนวน 1.2 หมื่นบาท จาก พ.ต.ท.ทักษิณอีก” นายสาธิต กล่าว
อย่างไรก็ตาม นายสาธิต กล่าวว่า ได้ส่งหนังสือร้องเรียนจาก สส.ปชป. ให้ฝ่ายกฎหมายของกรมพิจารณาอีกครั้ง ว่ามีแง่มุมทางกฎหมายจุดไหนบ้างที่กรมสรรพากรยังมองไม่เห็น 
แหล่งข่าวจากกรมสรรพากร เปิดเผยว่า การเก็บภาษีหุ้น พ.ต.ท.ทักษิณ จะหมดอายุวันที่ 31 มี.ค. 2555 นี้ ซึ่งข้าราชการกรมสรรพากรที่ดูเรื่องนี้เป็นกังวลมาก หากไม่ดำเนินการเก็บภาษีหุ้น จะทำให้ถูกส่งเรื่องให้คณะกรรมการป้องกันและปราบปรามการทุจริตแห่งชาติ (ป.ป.ช.) พิจารณาเอาผิดฐานงดเว้นการปฏิบัติหน้าที่ ซึ่งที่ผ่านมาก็มีบทเรียนผู้บริหารและเจ้าหน้าที่หลายคนถูก ป.ป.ช. ตัดสินว่ามีความผิดไม่เก็บภาษีหุ้นคนในครอบครัวชินวัตร จนถูกไล่ออกจากราชการมาแล้ว
แหล่งข่าวเปิดเผยว่า เจ้าหน้าที่ฝ่ายกฎหมายพบว่า ศาลไม่เคยวินิจฉัยว่าการซื้อขายหุ้นของนายพานทองแท้ และ น.ส.พินทองทา เป็นโมฆะ ซึ่งขัดแย้งกับที่อธิบดีกรมสรรพากรให้ข่าวไปก่อนหน้านี้
นอกจากนี้ ยังขัดแย้งกับการดำเนินของคณะกรรมการกำกับหลักทรัพย์และตลาดหลักทรัพย์ (ก.ล.ต.) ที่เคยปรับเงินนายพานทองแท้ และตอนนี้ไม่ได้คืนเงินที่ปรับไป เท่ากับเป็นการยืนยันว่าธุรกรรมการซื้อขายหุ้นของนายพานทองแท้เกิดขึ้นจริงไม่เป็นโมฆะ